CELEX: 32020D0260
Language: lv
Date: 2020-02-25 00:00:00
Title: Komisijas Īstenošanas Lēmums (ES) 2020/260 (2020. gada 25. februāris), ar ko attiecībā uz sprādzienu novēršanu un aizsardzību groza Īstenošanas lēmumu (ES) 2019/1202

26.2.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 54/31
               
            
         KOMISIJAS ĪSTENOŠANAS LĒMUMS (ES) 2020/260
         (2020. gada 25. februāris),
         ar ko attiecībā uz sprādzienu novēršanu un aizsardzību groza Īstenošanas lēmumu (ES) 2019/1202
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 25. oktobra Regulu (ES) Nr. 1025/2012 par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK, un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (1), un jo īpaši tās 10. panta 6. punktu,
         tā kā:
         
                     (1)
                  
                  
                     Saskaņā ar Eiropas Parlamenta un Padomes Direktīvas 2014/34/ES (2) 12. pantu produktus, kas atbilst tiem saskaņotajiem standartiem vai to daļām, uz kuriem atsauces ir publicētas Eiropas Savienības Oficiālajā Vēstnesī, uzskata par atbilstīgiem minētās direktīvas II pielikumā izklāstītajām veselības un drošības pamatprasībām, uz kurām attiecas minētie standarti vai to daļas.
                  
               
                     (2)
                  
                  
                     Ar 1994. gada 12. decembra vēstuli BC/CEN/46-92 – BC/CLC/05-92 Komisija Eiropas Standartizācijas komitejai (CEN) un Eiropas Elektrotehniskās standartizācijas komiteja (CENLEC) iesniedza pieprasījumu izstrādāt un pārskatīt saskaņotos standartus Eiropas Parlamenta un Padomes Direktīvas 94/9/EK (3) īstenošanas vajadzībām. Minētā direktīva tika aizstāta ar Direktīvu 2014/34/ES, nemainot Direktīvas 94/9/EK II pielikumā izklāstītās veselības un drošības pamatprasības.
                  
               
                     (3)
                  
                  
                     Konkrēti, CEN un Cenelec tika prasīts izstrādāt standartu attiecībā uz tādu iekārtu projektēšanu un testēšanu, kas paredzētas lietošanai sprādzienbīstamā vidē, – minētais standarts iekļauts tās standartizācijas programmas I nodaļā, par kuru vienojušās CEN un Cenelec un Komisija un kura pievienota pieprasījumam BC/CEN/46-92 – BC/CLC/05-92. CEN un Cenelec tika prasīts arī pārskatīt esošos standartus, lai tos salāgotu ar Direktīvā 94/9/EK noteiktajām veselības un drošības pamatprasībām.
                  
               
                     (4)
                  
                  
                     Uz pieprasījuma BC/CEN/46-92 – BC/CLC/05-92 pamata CEN pārskatīja standartu “EN 1127-1:2011, Sprādzienbīstama vide. Sprādziena novēršana un aizsardzība. 1. daļa: Pamatjēdzieni un metodoloģija”. Pārskatīšanas rezultātā CEN ir iesniegusi Komisijai standartu “EN 1127-1:2019 Sprādziena novēršana un aizsardzība. 1. daļa: Pamatjēdzieni un metodoloģija”.
                  
               
                     (5)
                  
                  
                     Komisija kopā ar CEN ir novērtējusi, vai CEN izstrādātais standarts “EN 1127-1:2019” atbilst pieprasījumam BC/CEN/46-92 – BC/CLC/05-92.
                  
               
                     (6)
                  
                  
                     Standarts “EN 1127-1:2019” atbilst prasībām, kuras tam jāaptver un kuras noteiktas Direktīvas 2014/34/ES II pielikumā. Tāpēc ir lietderīgi atsauci uz minēto standartu publicēt Eiropas Savienības Oficiālajā Vēstnesī.
                  
               
                     (7)
                  
                  
                     Standarts “EN 1127-1:2019” aizstāj standartu “EN 1127-1:2011”. Tāpēc atsauce uz standartu “EN 1127-1:2011” no Eiropas Savienības Oficiālā Vēstneša ir jāsvītro. Lai nodrošinātu ražotājiem pietiekami daudz laika sagatavoties pārskatītā standarta piemērošanai, atsauces uz standartu “EN 1127-1:2011” svītrošana ir jāatliek.
                  
               
                     (8)
                  
                  
                     Atsauces uz saskaņotajiem standartiem, kas izstrādāti Direktīvas 2014/34/ES īstenošanas vajadzībām, ir publicētas Komisijas Īstenošanas lēmumā (ES) 2019/1202 (4). Īstenošanas lēmumā (ES) 2019/1202 publicēta tikai viena atsauce uz saskaņoto standartu “EN IEC 60079-0:2018, Sprādzienbīstamas vides. 0. daļa: Iekārtas. Vispārīgās prasības (IEC 60079-0:2017)”, kura ievērošana no 2019. gada 12. jūlija ļauj prezumēt atbilstību attiecīgajām Direktīvā 2014/34/ES izklāstītajām pamatprasībām. Tas paredzēja arī svītrot atsauci uz šā standarta priekšteci “EN IEC 60079-0:2018”. Lai nodrošinātu, ka atsauces uz Direktīvas 2014/34/ES īstenošanas vajadzībām izstrādātajiem saskaņotajiem standartiem ir uzskaitītas vienā tiesību aktā, atsauces uz standartiem “EN 1127-1:2019” un “EN 1127-1:2011” būtu jāiekļauj minētā īstenošanas lēmuma pielikumos kopā ar atsaucēm uz standartiem “EN IEC 60079-0:2018” un “EN 60079-0:2012 + A11:2013”.
                  
               
                     (9)
                  
                  
                     Tāpēc Īstenošanas lēmums (ES) 2019/1202 būtu attiecīgi jāgroza.
                  
               
                     (10)
                  
                  
                     No dienas, kad Eiropas Savienības Oficiālajā Vēstnesī publicēta atsauce uz saskaņoto standartu, tāda standarta ievērošana ļauj prezumēt atbilstību attiecīgajām Savienības saskaņošanas tiesību aktos noteiktajām pamatprasībām. Tāpēc šim lēmumam būtu jāstājas spēkā tā publicēšanas dienā,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmumu (ES) 2019/1202 groza šādi:
            
                        1)
                     
                     
                        lēmuma 1. un 2. pantu aizstāj ar šādiem:
                        
                           “1. pants
                           
                           Ar šo Eiropas Savienības Oficiālajā Vēstnesī tiek publicētas atsauces uz lietošanai sprādzienbīstamā vidē paredzētu iekārtu un aizsardzības sistēmu saskaņotajiem standartiem, kas izstrādāti Direktīvas 2014/34/ES īstenošanas vajadzībām un norādīti sarakstā šā lēmuma I pielikumā.
                        
                        
                           2. pants
                           Ar šo, sākot ar dienu, kas noteikta šā lēmuma II pielikumā, atsauc Eiropas Savienības Oficiālajā Vēstnesī publicētās atsauces uz lietošanai sprādzienbīstamā vidē paredzētu iekārtu un aizsardzības sistēmu saskaņotajiem standartiem, kas izstrādāti Direktīvas 2014/34/ES īstenošanas vajadzībām un norādīti minētajā pielikumā dotajā sarakstā.”;
                        
                     
                  
                        2)
                     
                     
                        lēmumam pievieno I un II pielikumu, kas doti šā lēmuma pielikumā.
                     
                  
         
            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
         
         
            Briselē, 2020. gada 25. februārī
            
               
                  Komisijas vārdā –
               
               
                  Priekšsēdētāja
               
               Ursula VON DER LEYEN
            
         
         
            (1)  OV L 316, 14.11.2012., 12. lpp.
         
         
            (2)  Eiropas Parlamenta un Padomes 2014. gada 26. februāra Direktīva 2014/34/ES par dalībvalstu tiesību aktu saskaņošanu attiecībā uz iekārtām un aizsardzības sistēmām, kas paredzētas lietošanai sprādzienbīstamā vidē (OV L 96, 29.3.2014., 309. lpp.).
         
            (3)  Eiropas Parlamenta un Padomes 1994. gada 23. marta Direktīva 94/9/EK par dalībvalstu tiesību aktu tuvināšanu attiecībā uz iekārtām un aizsardzības sistēmām, kas paredzētas lietošanai sprādzienbīstamā vidē (OV L 100, 19.4.1994., 1. lpp.).
         
            (4)  Komisijas 2019. gada 12. jūlija Īstenošanas lēmums (ES) 2019/1202 par saskaņotajiem standartiem, kuri attiecas uz iekārtām un aizsardzības sistēmām, kas paredzētas lietošanai sprādzienbīstamā vidē, un izstrādāti Eiropas Parlamenta un Padomes Direktīvas 2014/34/ES īstenošanas vajadzībām (OV L 189, 15.7.2019., 71. lpp.).
      
      
         
            PIELIKUMS
            
               
                  
                     “I PIELIKUMS
                     
                                 Nr.
                              
                              
                                 Atsauce uz standartu
                              
                           
                                 1.
                              
                              
                                 EN IEC 60079-0:2018, Sprādzienbīstamas vides. 0. daļa: Iekārtas. Vispārīgās prasības (IEC 60079-0:2017)
                              
                           
                                 2.
                              
                              
                                 EN 1127-1:2019, Sprādziena novēršana un aizsardzība. 1. daļa: Pamatjēdzieni un metodoloģija
                              
                           
               
               
                  
                     II PIELIKUMS
                     
                                 Nr.
                              
                              
                                 Atsauce uz standartu
                              
                              
                                 Atsaukšanas datums
                              
                           
                                 1.
                              
                              
                                 EN 60079-0:2012 + A11:2013, Eksplozīvās atmosfēras. 0. daļa: Iekārtas. Vispārīgās prasības (IEC 60079-0:2011 ar grozījumiem + IS1:2013)
                              
                              
                                 2021. gada 6. jūlijs
                              
                           
                                 2.
                              
                              
                                 EN 1127-1:2011, Sprādzienbīstama vide. Sprādziena novēršana un aizsardzība. 1. daļa: Pamatjēdzieni un metodoloģija
                              
                              
                                 2022. gada 1. februāris
                              
                           
               ”